钦定古今图书集成/明伦汇编/官常典/第064卷 > 竟陵王楙
## 钦定古今图书集成/明伦汇编/官常典/第064卷 > 竟陵王楙

按《晋书安平献王传》：“献王孚子义阳成王望，望子竟
陵王楙，字孔伟，初封乐陵亭侯，起家参相国军事。武
帝受禅，封东平王，邑三千九十七户，入为散骑常侍、
尚书。楙善謟谀，曲事杨骏，及骏诛，依法当死。东安公
繇与楙善，故得不坐。寻迁大鸿胪，加侍中。繇欲擅朝
政，与汝南王亮不平。亮托以繇讨骏顾望，免繇、楙等”
官，遣楙就国。楙遂殖财货，奢僭逾制。赵王伦篡位，召
还。及义兵起，伦以楙为卫将军，都督诸军事。伦败，楙
免官。齐王冏辅政，繇复为仆射，举楙为平东将军、都
督徐州诸军事，镇下邳。成都王颖辅政，进楙为卫将
军。会惠帝北征，即以楙为车骑将军，都督如故，使率
众赴邺。《荡阴》之役，东海王越奔于下邳，楙不纳，越乃
还国。帝既西幸，越总兵谋迎大驾，楙甚惧。长史王修
说曰：“东海宗室重望，今将兴义，公宜举徐州以授之，
此克让之美也。”楙从之，乃自承制都督兖州刺史、车
骑将军，表于天子。时帝在长安，遣使者刘虔即拜焉。
楙虑兖州刺史苟晞不避已，乃给虔兵，使称诏诛晞。
晞时已避位，楙在州征求不已，郡县不堪命。范阳王
虓遣晞还兖州，徙楙都督青州诸军事。楙不受命，背
山东诸侯，与豫州刺史刘乔相结。虓遣将田徽击楙，
破之，楙走还国。帝还洛阳，楙乃诣阙。及怀帝践祚，改
封竟陵王，拜光禄大夫。越出牧豫州，留世子毗及其
党何伦防察宫省。楙白帝讨越，乃合众袭伦，不克。帝
委罪于楙。楙奔窜获免，越薨，乃出。及洛阳倾覆，为乱
兵所害。